ЦIэ телъыджэ — «ТекIуэныгъэ»
КъБР-м и Iэтащхьэ КIуэкIуэ Казбек хэтащ Дзэлыкъуэкъуажэ физкультурэ-узыншагъэр щрагъэфIакIуэ комплексыщIэ къызэрыщызэIуахам теухуа дауэдапщэхэм.
ЩIыналъэм щыпсэухэр мы Iуэхум куэдрэ пэплъащ. ИкIэм-икIэжым, «ТекIуэныгъэ» зыфIаща физкультурэ-узыншагъэр щрагъэфIакIуэ ухуэныгъэ абрагъуэр хьэзыр хъуащ. Ар яухуащ «Физическэ щэнхабзэмрэ спортымрэ зегъэужьын» къэрал программэр гъэзэщIэным ипкъ иту. Лэжьыгъэхэм псори зэхэту сом мелуан 91,426-рэ текIуэдащ.
— Хуабжьу дызыгъэгуфIэщ «ТекIуэныгъэ» цIэ телъыджэр зыфIаща ухуэныгъэ зыкъизыхыр хьэзыр зэрыхъуар. Мы Iуэху дахэр дэ къыдэхъулIащ, УФ-м и Президент Путин Владимир и жэрдэмкIэ ди къэралым къыщащта, и IэкIэ щIэгъэбыдэжа лъэпкъ проектхэр гъэзэщIэным дэ езыхэри, тлъэкI къэдмыгъанэу, дызэрегугъум и фIыгъэкIэ. Спортым дихьэх щIалэгъуалэм я Iэзагъэм щыхагъахъуэ хъуну псыгуэн телъыджэ зыхащIыхьа ухуэныгъэ дэгъуэр Дзэлыкъуэ районым, дауи, щыяпэщ. Си фIэщ мэхъу мы щIыналъэм алъандэрэ щымыIа, дызыбгъэдэт комплексыщIэ дэгъуэр ди сабий цIыкIухэр спортым дегъэхьэхынымкIэ, абы къыдэкIуэуи, псы есыкIэ лIэужьыгъуэхэм зыщыхуагъэсэнымкIэ, я Iэзагъэм щыхагъэхъуэнымкIэ сэбэпышхуэ зэрыхъунури. Апхуэдэуи, къыхэзгъэщыну сызыхуейр аращи, мы ухуэныгъэм и къэунэхуныр нэхъ щIэблэ узыншэ къыткъуэувэнымкIи IэмалыфIхэм ящыщ зыщ. «ТекIуэныгъэ» комплексым хуэдэхэм дэ гъуэгу къыдат Къэбэрдей-Балъкъэрми, зэрыщыту къатщтэмэ, Урысей Федерацэми я щIыхьыр дунейпсо утыку изыхьэфыну спортсмен лъэрызехьэхэр ди щIыналъэм щыдгъэхьэзырынымкIи, — къыхигъэщхьэхукIащ КIуэкIуэ Казбек.
Дзэлыкъуэкъуажэ а махуэм щекIуэкIа гуфIэгъуэ зэIущIэм хэтащ КъБР-м и Правительствэм и УнафэщIым и къуэдзэ Хъубий Марат, республикэм ухуэныгъэмрэ гъуэгу хозяйствэмкIэ и министрым и къалэнхэр зыгъэзащIэ Къуныжь Вячеслав, Къэбэрдей-Балъкъэрым спортымкIэ и министрым и къалэнхэр зыгъэзащIэ Хьэсанэ Ислъам, къуажэ администрацэхэм я Iэтащхьэхэр, IуэхущIапIэ зэмылIэужьыгъуэхэм я унафэщIхэр, спортсмен цIэрыIуэхэр, жылагъуэм щыщхэр.
Дзэлыкъуэ районым и администрацэм и Iэтащхьэ Джатэ Руслан фIыщIэ яхуищIащ комплексыр зыухуахэм. Абы жиIащ «ТекIуэныгъэ» IуэхущIапIэм дяпэкIэ зыщызыгъэсэну спортсменхэм зыпэрыува IэнатIэм ехъулIэныгъэ инхэр къызэрыщахьынур и фIэщ зэрыхъур.
Комплексыр къызэрызэIуахам щыхьэт техъуэ лентI плъыжьыр зэпаупщIащ республикэм и Iэтащхьэ КIуэкIуэ Казбекрэ Дзэлыкъуэкъуажэ дэт курыт еджапIэ №1-м и 11-нэ классым щIэс АфэщIагъуэ Iэмиррэ.
ХьэщIэхэм комплексым и пэшхэр къаплъыхьащ.
IуэхущIапIэщIэм концерт щатащ, спорт лIэужьыгъуэхэмкIэ щызэпеуащ. Къызэхуэсахэм ягу ирихьащ «Арена» спорт комплексым и гъэсэнхэм, апхуэдэуи, езы щIыналъэм щыщ спортсменхэмрэ Псыхуабэ къалэ къикIа дзюдоистхэмрэ я зэфIэкIыр мыбдежым зэрыщагъэлъэгъуар.
Зи гугъу тщIы комплексыр 2012 гъэм яухуэн щIадзащ. Иджы абы, псори зэхэту, метр зэбгъузэнатIэу 2153-рэ къызэщIеубыдэ. КомплексыщIэм хэтщ есыным хуэщIа псыгуэн дахэшхуэ, спортзал абрагъуэ. ЗэIузэпэщщ спортым дихьэххэм я Iэпкълъэпкъыр, зыхуей щытыкIэм иувэху, къыщызэщIагъаплъэ пэшри, къекIуалIэхэм щеIэзэ, я узыншагъэм щыкIэлъыплъ кабинетхэри, зытIэщIыпIэ, псы зыщыдагъэжэхыж хъухэри. Комплексым зэуэ екIуалIэ хъунущ сабийхэри балигъхэри, абыхэм ящыщу, зи Iэпкълъэпкъыр тэмэму къызыдэмыбзхэри. Ар коммунальнэ Iуэхутхьэбзэ псомкIи къызэгъэпэщащ, спортымрэ зыгъэпсэхунымрэ ехьэлIа лэжьыгъэм сыт и лъэныкъуэкIи хуэхьэзырщ.
КЪУМАХУЭ Аслъэн.
